J. Kužma, poslanec: (2001-12-11):
J. Migaš, predseda NR SR: Ďakujem, pán poslanec Kužma. Konštatujem, že Národná rada Slovenskej republiky v tajnom hlasovaní schválila návrh vlády na vymenovanie Ivana Šramka za viceguvernéra Národnej banky Slovenska. Panie poslankyne, páni poslanci, vrátime sa k rozprave o návrhu zákona o štátnom rozpočte. Ako som uviedol doobeda, v rozprave ešte vystúpia zástupcovia jednotlivých poslaneckých klubov, tak ako sa prihlásili do rozpravy a prednesú stanoviská a pozmeňujúce návrhy za jednotlivé poslanecké kluby. Prvý bol prihlásený pán poslanec Kozlík. Nech sa páči, zavolajte pána... Počkajte, pán poslanec už je tu. Čiže prvý vystúpi pán poslanec Kozlík za klub HZDS a po ňom vystúpi pán poslanec Bartoš za klub SDĽ. Chcem upozorniť pánov poslancov, panie poslankyne, že bol dohodnutý limit maximum 15 minút na vystúpenie zástupcov poslaneckých klubov. Panie poslankyne, páni poslanci, do rozpravy sa ešte chce prihlásiť predseda Najvyššieho súdu. Ak, pani poslankyne, páni poslanci, o tom, či môže predseda vystúpiť, rozhodne Národná rada buď súhlasom, alebo hlasovaním. (Hlasy a ruch v sále.) Panie poslankyne, páni poslanci, najprv sa pýtam, či je všeobecný súhlas, aby predseda (hluk v sále). Nie je. Panie poslankyne, páni poslanci, predtým, ako dám slovo pánovi poslancovi Kozlíkovi, aby vystúpil za klub HZDS, žiadam poslaneckú snemovňu, aby hlasovala o tom, či súhlasí, aby pán predseda Najvyššieho súdu vystúpil v rozprave k návrhu zákona o štátnom rozpočte. Prezentujme sa a hlasujme o tomto návrhu alebo tejto požiadavke. Pán predseda chce vystúpiť v rozprave. Prezentujme sa a hlasujme. Hlasujeme o tom, či pán predseda Najvyššieho súdu môže vystúpiť v rozprave k návrhu zákona o štátnom rozpočte, čiže všetko v súlade s rokovacím poriadkom, rozhodne Národná rada. (Hlasovanie.) Prítomných je 65 poslancov. Pán predseda, vrátime sa ešte k vašej požiadavke a dám ešte raz hlasovať, pretože požiadavka platí, nebolo dostatočné kvórum, čiže o vašom návrhu alebo o vašej požiadavke dám hlasovať neskôr, keď bude Národná rada uznášaniaschopná. (Hlasy v sále.) Pán predseda, poprosil by som vás, aby ste nás nepoučovali, čo máme robiť v Národnej rade. Vy môžete vystúpiť len so súhlasom Národnej rady a Národná rada musí byť uznášaniaschopná, aby rozhodla o tom. Takže, panie poslankyne, páni poslanci, nech sa páči, pán poslanec Kozlík. Pán poslanec Kozlík, nech sa páči, máte slovo. (Ruch v sále.) Pán poslanec Kozlík, nech sa páči. S. Kozlík, poslanec: Vážený pán predseda Národnej rady, vážená pani ministerka, vážené kolegyne, kolegovia. V televízii v súčasnosti ide reklama o troch slovách, obyčajných slovách. Pre niekoho to znamená, nie si sám, pre niekoho mám ťa rád a pre pani ministerku rozpočet je zlý. Ten rozpočet na rok 2002 je skutočne zlý. Je zlý vo východiskách, základných parametroch, ktoré predurčujú vývoj štátneho rozpočtu tak na príjmovej, ako aj výdavkovej stránke, zlá je konštrukcia príjmov, zlá je konštrukcia výdavkov a klamlivé je vymedzenie deficitu štátneho rozpočtu. Pokiaľ sa dotknem východísk štátneho rozpočtu, ja som to už širšie rozoberal vo svojom prvom vstupe k návrhu štátneho rozpočtu, treba sa oprieť o niektoré reálne čísla vo vývoji nezamestnanosti, treba povedať, že novembrová nezamestnanosť je najvyššia v histórii Slovenskej republiky v mesiacoch november. Podobne nárast nezamestnanosti dnes v dôsledku recesie vo vyspelých západných krajinách avizuje aj Česká republika a podotýkam, že podobne úrady práce avizujú vyššie očakávania v oblasti vývoja nezamestnanosti, než predpokladá vládny návrh štátneho rozpočtu. Takže v tomto smere treba povedať, aj pokiaľ vláda avizuje 18,9-percentnú nezamestnanosť, že aj táto je podhodnotená a pravdepodobne budeme svedkami vyššej miery nezamestnanosti, pretože vláda nemá pripravené nástroje, ktorými by tento ťaživý problém riešila a naopak, v návrhu štátneho rozpočtu v podstate naznačuje, že pre rok 2002 žiadne významnejšie riešenia v oblasti zamestnanosti pripravené nemá. To, že je recesia v západných krajinách, naznačuje, že aj ekonomický rast 3,6 % je veľmi pochybný, trebárs nemecké hospodárstvo, ale aj viaceré krajiny Európskej únie korigujú svoj ekonomický rast na polovičku úrovne rokov 2000, 2001 pre rok 2002, to znamená tie očakávania v týchto krajinách sú podstatne reálnejšie, ako uvažuje návrh štátneho rozpočtu. Čo sa týka konštrukcie príjmov, tak treba opäť zdôrazniť, vážené poslankyne, poslanci, pretože viacerí z vás z výrokov pre médiá ste pripravení hlasovať za tento štátny rozpočet, treba povedať, že pokiaľ v daňových príjmoch bežne v uplynulých rokoch boli prírastky 8 až 10 mld. korún a v roku 2001 sa očakáva prírastok rádovo okolo 11 mld. korún, keď berieme do úvahy pomerne vysoký vývoj príjmov v oblasti dane z pridanej hodnoty, tak návrh štátneho rozpočtu predpokladá prírastok príjmov 22 mld. korún, čo je dvojnásobný nárast prírastok príjmov oproti predchádzajúcim rokom. Samozrejme na to ako opozícia nemôžeme pozerať bez toho, že by sme nevyjadrili svoj negatívny názor na takýto prístup, dva razy, keď vezmeme do úvahy, že rok 2002 je volebným rokom, a teda zreteľne je možné preukázať, že tento návrh štátneho rozpočtu je pascou pre budúcu vládu, že je to bublina, ktorá praskne v októbri 2002, keď nová vláda bude preberať výkon svojej funkcie. Čo sa týka konštrukcie príjmov, tak aj Najvyšší kontrolný úrad spochybňuje kvalifikovanosť odhadu daňových príjmov a najmä 17-miliardový nárast príjmov v oblasti dane z pridanej hodnoty treba povedať, že pokiaľ by sme pripustili takýto nárast, tak hovoríme o nevídanom raste spotreby a ďalšom tlaku na vývoj obchodnej bilancie, o ktorej dobre viete, že za rok 2001 ten vývoj je katastrofálny a zďaleka neodráža dovozy technologických zariadení, kde aj podľa názoru Národnej banky 12 %, a dokonca podľa vládneho materiálu o vývoji obchodnej bilancie len 8 % dovozov sa viaže na technológie, ktoré by mali predznamenať nejaký budúci ekonomický rast alebo proexportne orientovanú produkciu. Podobne Najvyšší kontrolný úrad, ale aj ja z pohľadu opozície spochybňujeme reálnosť splátok výpomoci zdravotných poisťovní, železníc a ďalších verejných inštitúcií, ktoré dnes prehlbujú z dôvodu nedostatočnej výkonnosti hospodárstva svoje deficity a nebudú teda vôbec v stave splácať svoje záväzky, naopak, a štátny rozpočet s tým ráta, že bude prisúvať týmto verejným inštitútom zdroje či cez štátny rozpočet, ale najmä z mimorozpočtových zdrojov získaných z privatizácie strategických štátnych podnikov. Podobne je spochybňovaný aj odvod Slovenského plynárenského priemyslu alebo príjmy z predaja licencií, ktoré majú predstavovať zhruba 4 mld. korún. Treba povedať, že vláda v záujme získania zdrojov hodila cez palubu štátne fondy, veľa sme tu o tom hovorili, štátne fondy alebo zrušenie štátnych fondov vôbec neriešilo otázku efektívnejšieho nakladania zo zdrojmi, znamenalo to len presunutie štátnych fondov do kapitol ministerstiev a štátny rozpočet sa vlastne zmocnil zostatku štátnych fondov v objeme 5,2 mld. korún. Je to typická politika po nás potopa. Čo sa týka konštrukcie výdavkov, treba povedať, a veľmi, veľmi znepokojene konštatujeme, že je rozpor medzi štátnych rozpočtom a rozpočtami veľkých verejnoprávnych fondov, predovšetkým Sociálnej poisťovne a celého okruhu zdravotníctva, kde Sociálna poisťovňa napriek tomu, že štátny rozpočet avizuje, že má vo výdavkoch krytú valorizáciu dôchodkov, je to len zlomok potreby zdrojov na valorizáciu dôchodkov pre odkázané osoby, ale ten hlavný objem prostriedkov na valorizáciu dôchodkov v roku 2002 nesie Sociálna poisťovňa a tá neráta vo svojich výdavkoch s valorizáciou dôchodkov. Takže je tu sekera rádovo 3 mld. korún a určite sa naplní predpoklad na riešenie dôchodkov v roku 2002. Podobne ale avizuje nedostatok zdrojov a prehĺbenie deficitu pri súčasnej úrovni platieb štátneho rozpočtu v oblasti zdravotného poistenia aj celý systém zdravotníctva rádovo 5 mld. korún. Za taký najvýraznejší, ale najvýraznejšiu výhradu voči štátnemu rozpočtu, tá sa viaže na konštrukciu deficitu štátneho rozpočtu. Vláda avizuje deficit štátneho rozpočtu 37 mld. korún a deficit verejných rozpočtov na úrovni 38 mld. korún. Síce návrh štátneho rozpočtu spomína kdesi medzi riadkami 15 mld. korún, ktoré sa viažu na nezvládnutú reštrukturalizáciu bánk a vlastne 105 mld. korún, ktoré boli v podobe zlých úverov odtiahnuté z bánk a stali sa bremenom daňových poplatníkov, tak 15 mld. úrokov, ktoré sa viažu k tomuto objemu istiny, jednoducho ministerstvo financií alebo vládny návrh nezahrnul do fiškálneho deficitu štátneho rozpočtu, ani do uznesenia, ani do zákona o štátnom rozpočte. Pokladáme takúto definíciu deficitu štátneho rozpočtu za klamlivú. Je to predsa náklad, ktorý stojí peniaze daňových poplatníkov. Je to položka, ktorá je zahrnutá do vývoja štátneho aj verejného dlhu. To znamená, že ak sa navyšuje verejný dlh zo 188 mld. korún v roku 1998 na 430 miliárd na konci roka 2001, to predsa nemôže mlčky obísť ani opozícia, ale ja sa domnievam ani žiadny seriózny zodpovedný národohospodár. Takže v tomto prípade si myslím, že jednoznačné, že treba posudzovať deficit štátneho rozpočtu v tom súhrnom pohľade alebo deficit verejných rozpočtov aj vrátane úrokov, ktoré sa viažu na riešenie takzvanej reštrukturalizácie bánk a v tom prípade deficit štátneho rozpočtu nepredstavuje 38 miliárd alebo verejných rozpočtov nie 38 mld. korún, ale 52 mld. korún. Treba však povedať, že mimo rámca týchto prostriedkov vláda uvažuje s použitím vyše 30 mld. korún z privatizácie strategických podnikov, ktoré majú byť použité na riešenie čiastkových deficitov, v oblasti verejnoprávnych fondov železníc má byť zhruba 13 mld. korún použitých na riešenie výstavby diaľnic a ďalšie miliardy na zníženie zadlženosti štátu, samozrejme, s pozitívnym vplyvom na hospodárenie štátneho rozpočtu. To znamená summa summarum, že vláda vo svojej predlohe štátneho rozpočtu uvažuje s použitím prostriedkov vo výdavkoch o 80 mld. korún vyššími, než sú príjmy štátneho rozpočtu, ktoré vyplývajú zo zdrojov, ktoré produkuje táto ekonomika. O 80 mld. korún vláda hodlá spotrebovať v roku 2002 viac, ako sú reálne príjmy produkované touto ekonomikou. To nemá v rozpočtovej histórii Slovenskej republiky obdobu. V tomto smere pokladáme, opakujem znovu, celý návrh štátneho rozpočtu za zlý. Je to nie krok, je to míľa v rozpočtovom hospodárení naspäť. Je to skutočná pasca, rozpočtová pasca pre ktorúkoľvek budúcu vládu, ktorá nastúpi v roku 2002. Dovoľte mi ešte v rámci vystúpenia pretlmočiť dva pozmeňujúce návrhy. Aj keď som sa už dávnejšie vyjadril, že tento návrh pozmeňujúcimi návrhmi sa opraviť nedá. On je proste neopraviteľný, ale dajú sa korigovať niektoré veci, ktoré boli pozabudnuté pri stavbe tohto rozpočtu. Predovšetkým je to návrh skupiny poslancov Národnej rady Slovenskej republiky na zmenu a doplnenie zákona Národnej rady o štátnom rozpočte, kde sa žiada doplniť v prílohe číslo 3 k zákonu o štátnom rozpočte výdavky štátneho rozpočtu na rok 2002 v kapitole všeobecná pokladničná správa v položke výdavky spolu sa suma 19 798 488 nahrádza sumou 19 420 255, opravujem v položke 700 sa suma 5 030 112 nahrádza sumou 4 651 879 a v prílohe číslo 3 k zákonu o štátnom rozpočte výdavky štátneho rozpočtu na rok 2002 v kapitole Ministerstvo vnútra Slovenskej republiky v položke výdavky spolu sa suma 14 498 319 nahrádza sumou 14 876 552, v položke 600 sa suma 13 146 276 nahrádza sumou 13 219 514 korún, v položke 610 sa suma 6 745 109 nahrádza sumou 6 782 577, v položke 640 sa suma 411 260 nahrádza sumou 416 260, v položke 700 sa suma 1 352 043 nahrádza sumou 1 657 038. Návrh sa predkladá na základe toho, že v návrhu vládneho zákona o štátnom rozpočte na rok 2002 nebola zohľadnená existencia nového ústredného orgánu štátnej správy zriadeného zákonom č. 241/2001 Z. z. o ochrane utajovaných skutočností, ktorým je Národný bezpečnostný úrad. Druhý pozmeňujúci návrh sa týka fungovania Súdnej rady, ktorá má takisto fungovať od 1. januára 2002, a z tohto dôvodu predkladám pozmeňujúci návrh, ktorým v kapitole Najvyššieho súdu sa navŕšia výdavky v oblasti bežných výdavkov o 10 559 000 korún, v kapitálových výdavkoch o 7 040 000 korún a v úhrne návrh rozpočtu pre Kanceláriu Súdnej rady Slovenskej republiky pre rok 2002 o 21 077 000 korún. Ide o prostriedky, ktoré majú zabezpečiť aspoň základnú funkciu Súdnej rady pre rok 2002. Vážená Národná rada, ďakujem pekne za pozornosť. (Potlesk.) I. Presperín, podpredseda NR SR: Ďakujem pánu poslancovi Kozlíkovi. Pán poslanec Baco s faktickou poznámkou. Končím možnosť ďalších faktických poznámok v rozprave. Zapnite mikrofón poslancovi pánu Bacovi. Nech sa páči. P. Baco, poslanec: Poukázal si na odbornú stránku problému rozpočtu pre rok 2002, na nereálnosť tohto rozpočtu, na fiktívnosť tohto rozpočtu. Ja by som v týchto súvislostiach rád poukázal aj na morálnu stránku celého problému, pretože, ako sa dozvedáme z dobre informovaných kruhov, väčšina poslancov vládnej koalície takisto považuje tento rozpočet za absolútne nereálny. Väčšina z nich to aj demonštruje tým, že nie sú prítomní na tomto rokovaní. A pani ministerka s pánom premiérom, vláda vymysleli jednoduchý kupecký trik. Vyradili sa opoziční politici zo súčtu 149, vyšlo 80 poslancov, tu máte miliardu, delené 80 poslancov, každý poslanec máte 12 mil. korún na to, aby ste navrhli, komu ich chcete dať. Keď budete poslušne hlasovať za rozpočet, môžete si každý rozdať 12 miliónov, ako chcete. Toto je podstata toho, že vládna koalícia dnes sebavedome bez účasti poslancov rokuje o rozpočte a je si istá, že ho prijme. Pani ministerka, vážená vláda v neprítomnosti, takto sa to nerobí nikde na svete. Takéto kupčenie, takéto korumpovanie navzájom sa medzi vládou a poslancami, to nemá vo svete obdobu. Páni poslanci z vládnej koalície, prosím vás pekne spamätajte sa, veď ten rozpočet skutočne nemá ani hlavu, ani pätu, ani opodstatnenie, ani zázemie, ani podstatu. Je skutočne fiktívny, je postavený na vode. (Potlesk.) I. Presperín, podpredseda NR SR: Ďakujem. Ďalej v rozprave vystúpi za klub SDĽ pán poslanec Bartoš. Pripraví sa pán poslanec Bárdos za klub SMK. Nech sa páči. S. Bartoš, poslanec: Vážený pán predsedajúci, vážená pani ministerka, vážené dámy a páni. Za poslanecký klub SDĽ už na začiatku rozpravy vystúpil pán poslanec Maňka so stanoviskom poslaneckého klubu, k návrhu štátneho rozpočtu. Na tomto stanovisku nepotrebujeme nič zmeniť. Platí to i na záver tejto rozpravy. Okrem toho ďalší piati či šiesti poslanci vystúpili zo zásadnými stanoviskami v priebehu rozpravy k návrhu štátneho rozpočtu. Dovoľte mi preto len za poslanecký klub predložiť návrh na navýšenie výdavkov štátneho rozpočtu Slovenskej republiky na rok 2002 o 220 370 000 v nasledovnom členení: Po prvé. V kapitole všeobecná pokladničná správa navýšiť výdavky oddielu 03 - verejný poriadok a bezpečnosť o 110 mil. Sk a účelovo ich viazať na realizáciu zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945. Po druhé. V kapitole Ministerstva školstva Slovenskej republiky navýšiť výdavky v programe 02 - vysokoškolské vzdelávanie a veda o 50 mil. Sk a účelovo ich viazať na prijatie študentov do prvého ročníka externých foriem vysokoškolského štúdia. Po tretie. V kapitole ministerstva zdravotníctva navýšiť výdavky na Národný program podpory zdravia o 2,2 mil. Sk. Po štvrté. V kapitole všeobecná pokladničná správa oddiel 07 - zdravotníctvo, účelovo vyčleniť na dokončenie rekonštrukcie zdravotníckych stredísk vo Výčapoch-Opatovciach vo výške 1,1 mil. Sk a v Belej vo výške 1,1 mil. Sk. Po piate. V kapitole Ministerstva školstva Slovenskej republiky navýšiť výdavky na vzdelávanie o 3 mil. Sk a účelovo ich vyčleniť na rekonštrukciu Slovenskej poľnohospodárskej univerzity v Nitre, Farská ulica. Po 6. V kapitole Krajského úradu Žilina účelovo navýšiť výdavky o 23 mil. Sk a vyčleniť ich na dokončenie internátu SOU Kysucké Nové Mesto vo výške 10 mil. Sk a prístavbu Gymnázia Pavla Országa Hviezdoslava v Dolnom Kubíne vo výške 13 mil. Sk. Po siedme. V kapitole Ministerstva školstva Slovenskej republiky navýšiť výdavky na Národný program rozvoja športu v Slovenskej republike o 3,3 mil. Sk a účelovo ich vyčleniť na akciu umelý povrch atletického oválu na štadióne Slávia Trnava. Po ôsme. V kapitole Krajského úradu Bratislava navýšiť kapitálové výdavky o 3,3 mil. Sk a účelovo ich viazať na rekonštrukciu SOU Senec. Po deviate. V kapitole Krajského úradu Trenčín navýšiť výdavky o 3 mil.Sk a účelovo ich vyčleniť na opravu strechy Domova mládeže Trenčín Staničná 6 vo výške 1,5 mil. Sk a na rekonštrukciu strechy Prvej základnej školy Myjava vo výške 1,5 mil. Sk. Po desiate. V kapitole Ministerstva životného prostredia Slovenskej republiky navýšiť výdavky programu na podporu environmentálnych opatrení o 2,5 mil. Sk a účelovo ich viazať na dokončenie rozvodných potrubí vodovodu v obci Kocurany. Po jedenáste. V kapitole ministerstva školstva navýšiť výdavky na Národný program rozvoja športu Slovenskej republiky o 1,2 mil. Sk a účelovo ich viazať na rekonštrukciu športových zariadení v obciach okresu Prievidza: Cigeľ 0,4 milióna, Bojnice 0,4 mil. Sk a Radobica 0,4 mil. Sk. Po dvanáste. V kapitole Krajského úradu Nitra navýšiť výdavky o 3,6 mil. Sk a účelovo ich vyčleniť na rekonštrukciu sociálnych zariadení v Základnej škole Kovarce vo výške 0,5 mil. Sk, Základnej školy Prašice vo výške 0,5 mil. Sk. Plynofikáciu Materskej školy Práznovce vo výške 0,5 mil. Sk a plynofikáciu Základnej školy v Žemberovciach vo výške 2,1 mil. Sk. Po trináste. V kapitole Ministerstva životného prostredia Slovenskej republiky navýšiť výdavky programu environmentálnych opatrení o 3,17 mil. Sk a účelovo ich vyčleniť na dokončenie vodojemov v obci Ludanice vo výške 2,17 mil. Sk a na rekonštrukciu Parku Janka Kráľa v meste Zlaté Moravce vo výške 1 mil. Sk. Po štrnáste. V kapitole Ministerstva životného prostredia Slovenskej republiky účelovo navýšiť výdavky na program environmentálnych opatrení vo výške 3,8 mil. Sk a účelovo ich viazať na rekultiváciu skládky tuhého komunálneho odpadu vo Zvolenskej Slatine. Po pätnáste. V kapitole Ministerstva kultúry Slovenskej republiky navýšiť výdavky programu Pro Slovakia o 6 mil. Sk a účelovo ich vyčleniť na rekonštrukciu Kultúrneho domu a Domu smútku v obci Radobica vo výške 1 mil. Sk, na rekonštrukciu Kultúrneho domu v Belej vo výške 0,6 mil. Sk, rekonštrukciu Kultúrneho domu v Šuji vo výške 0,8 mil. Sk, rekonštrukciu a plynofikáciu Kultúrneho domu v Hornom Hričove vo výške 1,2 mil. Sk, na dokončenie viacúčelového Domu obradov v Môlči vo výške 2 mil. Sk a na plynofikáciu Kultúrneho domu Hromoš vo výške 0,4 mil. Sk. A po šestnáste. V kapitole Krajského úradu Banská Bystrica účelovo navýšiť výdavky o 2,3 mil. Sk a účelovo ich vyčleniť na rekonštrukciu Základnej školy v Šumiaci vo výške 1,3 mil. Sk a na rekonštrukciu Základnej školy Hrochoť vo výške 1 mil. Sk. Dovoľte mi ešte, aby som v mene klubu požiadal na osobitné hlasovanie vyňať zo spoločnej správy body - bod B 1, teda v kapitole B 1 , bod číslo 5, ktorý je v spoločnej správe na strane 8, ďalej v kapitole C 3 bod číslo 3 a v kapitole C 4 bod číslo 1. Dovoľte mi ešte predložiť pozmeňujúci návrh k zákonu o štátnom rozpočte v kapitole Všeobecná pokladničná správa oddiel 09 - vzdelávanie. Po prvé. Navýšiť prostriedky pre stavby KBV základnej školy. Navrhovaný objem 167 miliónov navýšiť o 30 mil. Sk, spolu 197 miliónov. Navýšenie čerpať z rezervy na riešenie nových zákonných úprav oddiel 04 - ekonomická oblasť 0412. A po druhé. Pre ten istý účel z výnosu lotérie a iných podobných hier navrhovaný objem 70 miliónov navýšiť o 15 miliónov, spolu na 85 miliónov. Zdôvodňujem to tým, že v roku 2001 ministerstvo školstva eviduje ešte 51 rozostavaných stavieb v rámci bývalej komplexnej bytovej výstavby. Sú to stavby rozostavané z konca osemdesiatych rokov a celkový finančný objem na ich celkové dokončenie je ešte vo výške 2,3 mld. Sk. Týmto návrhom je vlastne snaha urýchliť aspoň časť týchto základných škôl, aby sa teda ukončili a odovzdali na svoje využívanie predovšetkým v mestách. Dovoľte mi ešte predložiť pozmeňujúci návrh na prerozdelenie výdavkov vládneho návrhu štátneho rozpočtu v kapitolách krajských úradov za odvetvie školstva. Národná rada Slovenskej republiky 7. novembra 2001 prijala zákon o financovaní základných škôl, stredných škôl a školských zariadení a doplnení zákona Národnej rady Slovenskej republiky číslo 303/1995 Z. z. o rozpočtových pravidlách v znení neskorších predpisov. V článku 1 § 7 odseku 5 sa navrhuje v rozpočtovej kapitole Všeobecná pokladničná správa každoročne vyčleniť rezervu finančných prostriedkov najmenej vo výške 3 % z bežných výdavkov navrhovaných na financovanie vzdelávania v kapitolách krajských úradov a na zabezpečenie prevádzky v kapitole súhrnný finančný vzťah k obciam a k vyšším územným celkom, ktorá je určená na vyrovnávanie rozdielov vyplývajúcich z uplatňovania ustanovení schváleného zákona o financovaní. Zákon nadobudne účinnosť 1. januára 2002 a pre rok 2002 je už potrebné vytvoriť rezervu vo výške 5 % bežných výdavkov, čo spolu predstavuje sumu 1 507 232 tisíc Sk. Túto sumu je potrebné presunúť do kapitoly Všeobecná pokladničná správa a účelovo ju viazať na účely vymedzené v zákone o financovaní. Na základe toho navrhujeme z kapitol krajských úradov presunúť do kapitoly Všeobecná pokladničná správa bežné výdavky proporcionálne podľa jednotlivých ekonomických kategórií vrátane miest nasledovne. Do všeobecnej pokladničnej správy do rezervy vytvorenej podľa § 7 odseku 5 zákona o financovaní školy presunúť 1 507 232 tis. Sk, teda ako plus príjem. Z jednotlivých krajských úradov znížiť výdavky nasledovne. V Krajskom úrade Bratislava výdavky znížiť o 178 676 000, v Krajskom úrade Trnava výdavky znížiť o 147 396 000 Sk, v Krajskom úrade Trenčín výdavky znížiť o 160 679 000 Sk, v Krajskom úrade Nitra výdavky znížiť o 184 645 000 Sk, v Krajskom úrade Žilina výdavky znížiť o 192 565 000 Sk a v Krajskom úrade Banská Bystrica výdavky znížiť o 192 324 000 Sk. V Krajskom úrade Prešov znížiť výdavky o 234 207 000 Sk a v Krajskom úrade Košice znížiť výdavky o 216 740 000 Sk. Ďakujem za pozornosť. I. Presperín, podpredseda NR SR: Ďakujem. Končím možnosť uplatniť faktické poznámky. Šiesti poslanci. Prosím, pani poslankyňa Tóthová prvá.